A szezonnyitón Glock baleset, Trulli pedig motorhiba miatt volt kénytelen kiállni. Malajziában Glock ismét kiesett, Trulli pedig 4. lett. A bahreini nagydíjon Glock először ért célba, Trulli egy 6. hellyel ismét pontokat szerzett a csapatnak. Barcelonában Trulli a 8., Glock a 11. helyen ért célba. Utóbbi előrébb is végezhetett volna, de egy előzési kísérlet során összeütközött David Coultharddal, és le kellett cserélni a törött első légterelőjét. A török nagydíjon nem sikerült pontot szerezniük: Trulli a 10., Glock a 13. lett. A konstruktőri világbajnokságban a 6. helyre csúsztak vissza, a Red Bull mögé. A monacói esőben nem ment jól a versenyzés sem Glocknak, sem Trullinak, előbbi 12., utóbbi 13. lett, mindketten körhátrányban. A kanadai nagydíjon mindkét Toyotás jól szerepelt, Hamilton és Räikkönen kiesésének köszönhetően Glock negyedik, Trulli hatodik lett a futamon.